

**โรงพยาบาลธัญญารักษ์อุดรธานี กรมการแพทย์**

**ดำเนินการโครงการพัฒนารูปแบบการบำบัดรักษาและฟื้นฟูสมรรถภาพ ผู้ติดยาและสารเสพติดระยะยาวในชุมชน**

**(Model Development of Long-term Rehabilitation in Secondary Care) “มินิธัญญารักษ์”**

 **แพทย์หญิงอัมพร เบญจพลพิทักษ์ อธิบดีกรมการแพทย์** กล่าวว่า ตามนโยบายรัฐบาลในปัจจุบันได้มีการกำหนด
นโยบายด้านยาเสพติดของประเทศ ในการแก้ไขปัญหาความรุนแรงด้านจิตเวชและยาเสพติด ซึ่งเป็นปัญหาที่สร้าง
ความเดือดร้อนให้กับประชาชนมากที่สุดปัญหาหนึ่ง โดยนายสมศักดิ์ เทพสุทิน รัฐมนตรีว่าการกระทรวงสาธารณสุข
ได้มีนโนบายในการเพิ่มการเข้าถึงบริการบำบัดรักษาและฟื้นฟูผู้ติดยาเสพติด และในหน่วยบริการสาธารณสุขทุกแห่ง
ต้องเตรียมพร้อมเพื่อการรองรับการให้บริการผู้ป่วยยาเสพติดที่จะเพิ่มจำนวนมากขึ้น ซึ่งผู้ป่วยยาเสพติดเป็นโรคเรื้อรังของโรคเสพติด ต้องใช้เวลาที่ยาวนานและเพียงพอในการรักษา รวมทั้งต้องมีรูปแบบการติดตามที่เหมาะสม เพื่อให้การรักษาที่มีประสิทธิภาพ ลดการกลับไปเสพซ้ำ จึงได้มีการพัฒนารูปแบบการบำบัดรักษาโดยการให้สถานพยาบาลที่มีความพร้อมและศักยภาพจัดตั้ง
“ศูนย์มินิธัญญารักษ์”

 **นายแพทย์ธิติ อึ้งอารี ผู้อำนวยการโรงพยาบาลธัญญารักษ์อุดรธานี**  กล่าวว่า รูปแบบ “มินิธัญญารักษ์”
ในโรงพยาบาลชุมชนของเขตสุขภาพที่ 8 มีรูปแบบการให้บริการในศูนย์มินิธัญญารักษ์ 3 รูปแบบคือ 1) การให้บริการ
รูปแบบเฉียบพลัน/กึ่งเฉียบพลัน (Acute/Sub Acute Care) 2) การให้บริการรูปแบบการดูแลระยะกลาง (Intermediate Care) และ 3) การให้บริการรูปแบบการดูแลระยะยาว (Long Term Care)

 ปัจจุบันโรงพยาบาลธัญญารักษ์อุดรธานี ได้มีการจัดอบรมหลักสูตรต่างๆ เพื่อรองรับการจัดตั้งศูนย์มินิธัญญารักษ์ และเพื่อเพิ่มศักยภาพของผู้ดูแลให้มีความพร้อม อาทิ เช่น หลักสูตรเวชศาสตร์ยาเสพติดสำหรับแพทย์ หลักสูตรการบำบัดฟื้นฟูสมรรถภาพผู้ติดยาเสพติดแบบผู้ป่วยนอกตามรูปแบบ Matrix Program หลักสูตรการให้คำปรึกษาเบื้องต้นสำหรับผู้ปฏิบัติงานด้านยาเสพติด หลักสูตรการบำบัดฟื้นฟูรูปแบบการเสริมสร้างแรงจูงใจในผู้ป่วยเสพติด หลักสูตรการคัดกรองบำบัดรักษาและส่งต่อผู้ติดยาเสพติด (SBIRT : Screening, Brief Intervention and Referral to treatment) หลักสูตรเวชศาสตร์สารเสพติดสำหรับพยาบาล (10 วัน) หลักสูตรการบำบัดรักษาผู้ใช้ยาและสารเสพติดสำหรับพยาบาลวิชาชีพ (5 วัน) และหลักสูตรการบำบัดรักษาฟื้นฟูสมรรถภาพผู้ติดยาเสพติดรูปแบบ “มินิธัญญารักษ์” เป็นต้น นอกจากนั้นยังเป็นแหล่งฝึกเรียนรู้ในการบำบัดรักษาฟื้นฟูผู้ติดยาเสพติดให้กับเครือข่าย เพื่อเพิ่มศักยภาพและความมั่นใจให้กับผู้ปฏิบัติงานในเครือข่ายในเขตสุขภาพที่ 8 มีสถานพยาบาลในสังกัดสำนักงานปลัดกระทรวงสาธารณสุขทั้งหมด 88 แห่ง ปัจจุบันมีสถานพยาบาลที่จัดตั้งศูนย์มินิธัญญารักษ์ทั้งหมด 21 แห่ง

 การดำเนินการดังกล่าวมีปัจจัยที่นำไปสู่ความสำเร็จ คือ ผู้บริหารของหน่วยงานประกาศเป็นนโยบายของโรงพยาบาล มีการขับเคลื่อนด้วยภาคีเครือข่ายอย่างเข้มแข็ง เพื่อความยั่งยืนของโครงการ

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #โรงพยาบาลธัญญารักษ์อุดรธานี #TYRUD

- ขอขอบคุณ – 17 กรกฎาคม 2567